## Rješenje o privremenoj mjeri Agencije za zaštitu tržišnog natjecanja, klasa: UP/I 030-02/2004-01/40

### NN 119/2005 (10.10.2005.), Rješenje o privremenoj mjeri Agencije za zaštitu tržišnog natjecanja, klasa: UP/I 030-02/2004-01/40

# AGENCIJA ZA ZAŠTITU TRŽIŠNOG NATJECANJA

**2173**

Agencija za zaštitu tržišnog natjecanja,
temeljem članka 34., članka 55. i članka 57. točka 5. Zakona o zaštiti tržišnog
natjecanja (»Narodne novine«, broj 122/03), u upravnom postupku utvrđivanja
sprječavanja, ograničavanja ili narušavanja tržišnog natjecanja zlouporabom
vladajućeg položaja, po zahtjevu poduzetnika Marka Ra­šića,
autoprijevoznika, sa sjedištem u Slavonskom Brodu, Ruščica,
Ruščićkih žrtava 91, zastupanog po Z. M., odvjetniku
iz S. B., podnesenom protiv poduzetnika Kamen-Ingrad
dioničko društvo za proizvodnju, građenje, transport i trgovinu, sa sjedištem u
Velikoj, Trg bana Jelačića 9, zastupanog po Vladi Zecu, direktoru, temeljem
odluke Vijeća za zaštitu tržišnog natjecanja sa 46. sjednice, održane 4.
listopada 2005., donosi sljedeće

## RJEŠENJE O PRIVREMENOJ MJERI

1. Nalaže se poduzetniku Kamen-Ingrad dioničko društvo za proizvodnju, građenje, transport
i trgovinu, sa sjedištem u Velikoj, Trg bana Jelačića 9, da dopusti pristup i
tovarenje kamiona poduzet­nika Marka Rašića, autoprijevoznika, sa sjedištem u Slavonskom Brodu, Ruščica, Ruščićkih žrtava 91, u
kamenolomima Veličanka i Vetovo.

2. Privremena mjera iz točke 1. izreke ovog
rješenja određuje se do dana donošenje konačnog rješenja u ovom postupku, ali
najduže na rok od tri (3) mjeseca od dana dostave ovog rješenja poduzetniku
Kamen-Ingrad d.d..

3. Ovo rješenje bit će objavljeno u »Narodnim
novinama«.

```
Obrazloženje
```

```

```

I. Agencija za zaštitu tržišnog natjecanja
zaprimila je 28. lipnja 2004., zahtjev poduzetnika Marka Rašića,
autoprijevoznika, sa sjedištem u Slavonskom Brodu, Ruščica,
Ruščićkih žrtava 91 (dalje: Marko Rašić/podnositelj
zahtjeva), za pokretanje postupka utvrđivanja zlouporabe vladajućeg položaja
protiv poduzetnika Kamen-Ingrad dioničko društvo za
proizvodnju, građenje, transport i trgovinu, sa sjedištem u Velikoj, Trg bana
Jelačića 9 (dalje: Kamen-Ingrad d.d.).

U zahtjevu je podnositelj naveo da je dana 5.
lipnja 2004. u kamenolomu u Vetovu poduzetnik Kamen-Ingrad d.d., bez oprav­danog
razloga, odbio tovariti kamenom njegove kamione, čime je isti stavljen u
nepovoljniji položaj u odnosu na druge poduzetnike autoprijevoznike.

Poduzetnik Marko Rašić
je u podnesku koji je u Agenciji zaprim­ljen 14. veljače 2005., naveo da mu je poduzetnik Kamen-Ingrad d.d. zabranio pristup u kamenolome za koje isti
posjeduje koncesiju, unatoč činjenici što je imao valjanu narudžbenicu i nalog
poduzetnika za koje obavlja prijevoz. Podnositelj je istaknuo da obavlja usluge
prijevoza kao kooperant poduzetnika Osijek-Koteks
društvo za graditeljstvo, proizvodnju i trgovinu d.d., sa sjedištem u Osijeku,
Sv. Leopolda Mandića 52
(dalje: Osijek-Koteks d.d.), Cestar Brod, d.o.o. za
građenje, proizvodnju, projektiranje, trgovinu i usluge, sa sjedištem u Slavonskom
Brodu, Gospodarska 7 (dalje: Cestar Brod d.o.o.) i Santiva
prijevozničko-trgovački obrt, sa sjedištem u Starim Jankovcima,
R. Boškovića 14 (dalje: Santiva), a koji su u
poslovnoj suradnji s poduzetnikom Kamen-Ingrad d.d.
glede kupnje tehničko-građevnog kamena iz kamenoloma za koje posjeduje
koncesiju, na način da s istim posluju putem ugovora o isporuci građevnog
materijala i/ili narudžbenice. Ovakav način poslovne suradnje potvrđen je od
strane poduzetnika Kamen-Ingrad d.d. u podnesku od
11. kolovoza 2004. godine. Navedenim podneskom od 14. veljače 2005., poduzetnik
Marko Rašić je zatražio da mu se omogući pristup
kamenolomima poduzetnika Kamen-Ingrad d.d., a radi
obavljanja djelatnosti za koju je registriran jer je ostalim autoprijevoznicima
omogućen slobodan pristup kamenolomima poduzetnika Kamen-Ingrad
d.d. te je istaknuo da je poduzetnik Kamen-Ingrad
d.d. započeo s opisanim ponašanjem, odnosno zabranom pristupa kamenolomima,
nakon što je Marko Rašić uspio u sudskom sporu protiv
poduzetnika Kamen-Ingrad d.d. Naime, prema navodima u
podnesku, potraživanje poduzetnika Marka Rašića za
izvršenu uslugu prijevoza tijekom 2000., 2001. i 2002. godine iznosi 876.000,00
kuna, za koje postoji i sudska odluka o naknadi potraživanja temeljem koje je,
uz ugovore o prijeboju, nadoknađeno 300.000,00 kuna.

Slijedom navedenog, Agencija je, nakon
provedenog prethod­nog
ispitivanja stanja na tom tržištu, u smislu članka 37. točka 9., zaključkom
Klasa: UP/I 030-02/2004-01/40, od 5. svibnja 2005., sukladno članku 46. ZZTN,
temeljem zahtjeva podnositelja, pokrenula postupak utvrđivanja zlouporabe
vladajućeg položaja protiv poduzetnika Kamen-Ingrad
d.d.

Agencija je uputila 5. svibnja 2005. i 12.
srpnja 2005. zaključak i požurnicu poduzetniku Kamen Ingrad
d.d. na očitovanje, a u smislu članka 47. ZZTN, kojim je propisano da će
Agencija u postupku u kojem sudjeluju stranke sa suprotnim interesima dostaviti
po jedan primjerak zaključka o pokretanju postupka strankama, a na koji je
stranka protiv koje je postupak pokrenut dužna dostaviti odgovor i traženu
dokumentaciju. Poduzetnik Kamen-Ingrad d.d. do dana
donošenja ovog rješenja nije se o istima očitovao.

U svrhu provođenja dokaznog postupka, na usmenoj
raspravi održanoj 13. rujna 2005., podnositelj zahtjeva izjavio je da je tijekom
svibnja 2005. godine posljednji puta pokušao utovariti proiz­vode
u kamenolomima poduzetnika Kamen-Ingrad d.d. za svoje
kooperante, poduzetnike Osijek-Koteks d.d., Cestar
d.o.o. i Santiva prijevozničko-trgovački obrt, što mu
je bilo odbijeno od navedenog poduzetnika.

Punomoćnik poduzetnika Marka Rašića
je naveo da je u kon­kret­nom slučaju riječ o nemogućnosti izvršenja ugovorne obveze
od strane podnositelja zahtjeva prema njegovim kooperantima. Također, budući da
podnositelj vrši prijevoz robe temeljem usmenih naloga kooperanata, nisu mu na
raspolaganju niti otpremnice o preuzimanju robe, niti je u mogućnosti naplatiti
svoje usluge od kooperanata, što dovodi do izravnog štetnog učinka za
podnositelja zahtjeva. Budući da prema izričitom traženju svojih kooperanata,
podnositelj zahtjeva može vršiti utovar svojih kamiona isključivo u
kamenolomima poduzetnika Kamen-Ingrad d.d., jer isti
poslovno surađuju upravo s rečenim poduzetnikom, a u svrhu nabave tehnič­ko-građevnog kamena. Iz tog razloga je punomoćnik poduzetnika
Marka Rašića zatražio donošenje privremene mjere
kojom se omogućuje redovno poslovanje podnositelja zahtjeva.

Poduzetnik Kamen-Ingrad
d.d. se nakon uredno dostavljenih poziva nije odazvao pozivima Agencije na
usmenu raspravu koja je održana 13. i 27. rujna 2005. a svoj je izostanak
opravdao.

Člankom 55. stavkom 1. ZZTN propisano je da
Agencija može donijeti rješenje o privremenoj mjeri kada smatra da pojedine rad­nje
sprječavanja, ograničavanja ili narušavanja tržišnog natjecanja, prijete nastankom
izravnoga značajnoga štetnog učinka za poduzet­nike.

U konkretnom slučaju Agencija je, sukladno
članku 7. ZZTN i članku 5. i 6. Uredbe o načinu utvrđivanja mjerodavnog tržišta
(»Narodne novine«, broj 51/04; dalje: Uredba) odredila mjerodavno tržište u zemljopisnom
smislu kao područje eksploatacijskih polja Pliš-Mališćak
(Veličanka II) i Vetovo za
koja poduzetnik Kamen-Ingrad d.d. posjeduje
koncesiju, a u proizvodnom smislu kao tržište isporuke mineralnih sirovina
(tehničko-građevnog kamena).

Budući da poduzetnik Marko Rašić,
od zaprimanja zahtjeva 28. lipnja 2004. do donošenja ovog rješenja, nema
pristup mjerodavnom tržištu, te stoga ne može postupiti sukladno nalozima i
narudžbenicama svojih kooperanata, navedene radnje poduzetnika Kamen-Ingrad d.d. prijete nastankom izravnog značajnog štetnog
učinka za podnositelja zahtjeva.

Slijedom iznijetog Vijeće za zaštitu tržišnog
natjecanja na 46. sjednici održanoj 4. listopada 2005. temeljem članka 35.
stavak 1. točka 2. Zakona o zaštiti tržišnog natjecanja, a sukladno članku 55.
ZZTN, donijelo je odluku o izricanju privremene mjere poduzetniku Kamen-Ingrad d.d.

II. Člankom 55. stavkom 2. ZZTN propisano je da
u rješenju o privremenoj mjeri Agencija nalaže obustavu postupanja, ispunjenje
posebnih uvjeta ili druge mjere razumno potrebne za uklanjanje štetnog učinka
sprječavanja, ograničavanja ili narušavanja tržišnog natjecanja, te trajanje
mjere koje u pravilu ne smije biti duže od tri mjeseca.

Slijedom iznijetog odlučeno je kao u točki 2.
izreke ovog rješenja.

III. Odredbom članka 59. stavka 1. ZZTN, a u
smislu članka 57. stavka 5. istog zakona, rješenje Agencije objavljuje se u
»Narodnim novinama«.

Slijedom iznijetog odlučeno je kao u točki 3.
izreke ovog rješenja.

IV. Ukoliko poduzetnik Kamen-Ingrad
d.d. ne postupi u skladu s ovim rješenjem, Agencija će, sukladno članku 60.
ZZTN, podnijeti nadležnom prekršajnom sudu zahtjev za pokretanje prekršajnog
postupka protiv poduzetnika Kamen-Ingrad d.d., a u
svezi članka 61. stavka 1. točka 4. i stavka 2. ZZTN.

UPUTA O PRAVNOM LIJEKU

Protiv ovog rješenja nije dopuštena žalba, ali
nezadovoljna stranka može pokrenuti upravni spor kod Upravnog suda Republike
Hrvatske, u roku od trideset (30) dana od dana dostave ovog rješenja.

Klasa: UP/I 030-02/2004-01/40

Urbroj: 580-02-05-27-63

Zagreb, 4. listopada 2005.

Predsjednica Vijeća za

zaštitu tržišnog natjecanja

**Olgica Spevec**, v. r.

Rješenje, NN 119/2005-2173